Franc Moric Domaška

Franc Moric Domaška ( Franz Moritz Domaschke; * 24. septembra 1862 w Nosaćicach, † 26. septembra 1931 w Budestecach) bě serbski ewangelski farar a składnostny spisowaćel.

Narodźi so jako syn Nosačanskeho fararja Michała Domaški a jeho mandźelskeje Hany a wopytowaše wot 1877 do 1883 Lubijski wučerski seminar. Wot 1883 do 1888 dźěłaše jako domjacy wučer na Wujerskim knježim dworje a přihotowaše so awtodidaktisce na złoženje matury. 1888–92 studowaše w Lipsku teologiju.

Po zakónčenju studija skutkowaše najprjedy jako kapłan w Ketlicach pola Lubija (1892–98) a w Hodźiju (1898–1902) pod tamnišim fararjom Janom Pawołom Křižanom. Za swój Hodźijski čas bě ze soburedaktorom Misionskeho Posoła. Wot 1902 hač do emeritowanja w lěće 1929 měješe farske městno w Budestečanskej wosadźe. W tutym zastojnstwje přewza nadawk nawjedowanja serbskeho ewangelskeho cyrkwinstwa w sakskej krajnej cyrkwi a bě z tym přez 26 lět prěni serbski wyši farar. Wot 1922 wotměwaše so tež kóždolětny serbski prědarski seminar pola njeho na Budestečanskej farje.

Poda rjad nabožinskich a składnostnych nastawkow, nekrologi, dwě powědančce a někotre kěrluše a basnje do wšelakorych serbskich publikacijow. Nimo toho wustupowaše sčasami jako swjedźenski rěčnik.

Domaška bě z čłonom Serbskeho prědarskeho towarstwa a wot 1893 tež Maćicar.

 Žórło 

Kategorija:Muž
Kategorija:Rodź. 1862
Kategorija:Zemr. 1931
Kategorija:Serb
Kategorija:Ewangelsko-lutherski duchowny
Kategorija:Serbska literatura
Kategorija:Wosoba (Budestecy)
Kategorija:Maćicar
Kategorija:Čłon Serbskeho prědarskeho towarstwa
Kategorija:Wosoba (Nosaćicy)
Kategorija:Awtor
Kategorija:Literatura (19. lětstotk)
Kategorija:Literatura (20. lětstotk)
Kategorija:Wosoba (Ketlicy)